Broj: 711-I-882-P-259-20/21-08-11

Zagreb, 14. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ruđera Friganovića, direktora trgovačkog društva Hrvatska brodogradnja – Jadranbrod d.d.**,na 126. sjednici, održanoj 14. svibnja 2021.g., donosi sljedeću:

**ODLUKU**

1. **Istovremenim obnašanjem dužnosti direktora trgovačkog društva Hrvatska brodogradnja – Jadranbrod d.d. i funkcije člana Nadzornog odbora trgovačkog društva 3 MAJ Brodogradilište d.d., u razdoblju od 18. travnja 2020.g. do dana donošenja predmetne Odluke, dužnosnik Ruđer Friganović počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Ruđeru Friganoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**
3. **Upućuje se dužnosnik Ruđer Friganović, da u roku od 30 dana od zaprimanja ove Odluke, otkloni povredu ZSSI-a utvrđenu u točki I. izreke ove odluke. U protivnom, Povjerenstvo će protiv dužnosnika pokrenuti novi postupak zbog povrede odredbi ZSSI-a.**

Obrazloženje

Povjerenstvo je na 105. sjednici, održanoj dana 17. studenog 2020.g., pokrenulo postupak za odlučivanje o sukobu interesa protiv dužnosnika Ruđera Friganovića, direktora trgovačkog društva Hrvatska brodogradnja – Jadranbrod d.d., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i funkcije člana Nadzornog odbora trgovačkog društva 3 MAJ Brodogradilište d.d., od 18. travnja 2020.g.

Odluka o pokretanju postupka dostavljena je dužnosniku te se na nju isti očitovao pisanim očitovanjem koje je zaprimljeno dana 1. prosinca 2020.g. U očitovanju dužnosnik navodi kako je u Nadzorni odbor trgovačkog društva 3. Maj brodogradilište d.d. ušao na inicijativu Ministarstva gospodarstva, poduzetništva i obrta, a radi boljeg i neposrednijeg praćenja poslovanja društva kojemu je zaključcima i odlukama Vlade Republike Hrvatske bilo ili će biti odobreno cca 100 mil EUR državnih jamstava za pokretanje poslovanja brodogradilišta i dovršetak brodova koji su ostali nedovršeni u trenutku stečaja Uljanik grupe koje je predmetno društvo dijelom. Tijekom prethodnih konzultacija i pridobivanja njegove privole za članstvo u Nadzornom odboru od strane Ministarstva mu je obrazloženo da ne postoje zakonske prepreke za članstvo u Nadzornom odboru ukoliko ne prima naknadu. Dužnosnik ističe kako za članstvo u Nadzornom odboru ne prima naknadu. dužnosnik dalje navodi kako je poslovni odnos između društva Hrvatska brodogradnja – Jadranbrod d.d. i 3. Maj d.d. utanačen Ugovorom o pružanju usluga nadzora dovršetka izgradnje započetih novogradnji Nov. 733, 514 i 723 i kontroli isplate sredstava odobrenih u svrhu stvaranja preduvjeta za pokretanje proizvodnje i završetak gradnje započetih brodova u 3. Maj Brodogradilištu, a koji je sklopljen dana 1. rujna 2019., slijedom i sukladno izričaju odluke Vlade Republike Hrvatske od 22. kolovoza 2019.g. te uz prethodnu suglasnost Ministarstva gospodarstva, poduzetništva i obrta na tekst ugovora.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo utvrđeno je da Ruđer Friganović obnaša dužnost direktora trgovačkog društva Hrvatska brodogradnja - Jadranbrod d.d. od 11. studenog 2019.g. Stoga je Ruđer Friganović, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je izvršilo uvid u podatke iz sudskog registra Trgovačkog suda u Rijeci. Pod MBS: 040000833 upisano je trgovačko društvo 3. MAJ Brodogradilište d.d., OIB: 86167814130, sa sjedištem u Rijeci. Kao jedan od pet članova nadzornog odbora naveden je Ruđer Friganović, imenovan temeljem Odluke Skupštine od 17. travnja 2020.g. s početkom mandata 18. travnja 2020.g.

Uvidom u statut trgovačkog društva 3 MAJ Brodogradilište d.d. utvrđeno je kako navedeno društvo kao organe društva ima: Glavnu skupštinu, Nadzorni odbor i Upravu društva. Nadzorni odbor ima 5 članova. Jedna član Nadzornog odbora je predstavnik radnika, kojeg svojom odlukom imenuje i poziva radničko vijeće iz reda radnika zaposlenih u društvu. Agencija za upravljanje državnom imovinom ima pravo na imenovanje jednog člana. Izbor članova na Glavnoj skupštini vrši se glasovanjem za svakog člana pojedinačno, a članovi se biraju najviše na 4 godine i ista osoba može biti ponovo birana. Člankom 39. statuta propisano je da članovi Nadzornog odbora imaju pravo na nagradu za obavljanje te funkcije.

Na traženje Povjerenstva, društvo 3. Maj brodogradilište d.d. je dostavilo očitovanje u vezi eventualnih naknada koje su isplaćene dužnosniku za članstvo u Nadzornom odboru. U očitovanju se navodi kako je Ruđer Friganović član Nadzornog odbora društva 3.MAJ Brodogradilište d.d. Rijeka od 18. travnja 2020.g. te nije primao naknadu za obavljanje funkcije člana Nadzornog odbora trgovačkog društva 3.MAJ Brodogradilište d.d. Rijeka. Dužnosniku Ruđeru Friganoviću društvo 3.MAJ Brodogradilište d.d. isplaćuje putne troškove cestarine te dnevnicu, ukoliko ostvari pravo na istu a sukladno priloženom računu cestarine po putnom nalogu prilikom dolaska na sjednice Nadzornog odbora. Po osnovi putnih troškova, cestarine i ostvarenih dnevnica, g. Ruđeru Friganoviću je u periodu od 18. travnja 2020.g. do danas uplaćen sveukupan iznos od 969,56 kn. U prilogu se dostavlja tablični prikaz predmetnih uplata.

Društvo Hrvatska brodogradnja – Jadranbrod d.d. je na traženje Povjerenstva dostavilo očitovanje u kojem se navodi kako se dostavlja dokumentacija iz koje se vidi odnos između trgovačkih društava Hrvatska brodogradnja- Jadranbrod d.d. i 3. MAJ Brodogradilište d.d. u smislu nadležnosti koje Hrvatska brodogradnja- Jadranbrod d.d. ima u odnosu na 3. MAJ Brodogradilište d.d., kao i kada su sklopljeni, tko je i kada donio odluku o stupanju u poslovne odnose. U očitovanju se ističe kako za vrijeme mandata g. Ruđera Friganovića, direktora, trgovačko društvo Hrvatska brodogradnja-Jadranbrod d.d. nije stupilo u nikakve ugovorne odnosne s društvom 3. MAJ brodogradilište d.d.

Iz priložene dokumentacije razvidno je kako je Vlada RH u kolovozu i rujnu 2019. te u travnju 2020. donijela zaključke, a potom i odluke u vezi izdavanja državnih jamstava za kreditno zaduženje društvu 3. Maj Brodogradilište d.d., te u veljači 2021.g. zaključak za zaduženje radi financiranja završetka gradnje broda. Uloga koja se navedenim dokumentima daje društvu Hrvatska brodogradnja-Jadranbrod d.d. je da nadzire dovršetak izgradnje započetih novogradnji, nadzor završnih ispitivanja i pokusne plovidbe te trošenje sredstava odobrenog kreditnog zaduženja. U tom smislu se zadužuje Ministarstvo gospodarstva i održivog razvoja da s društvom Hrvatska brodogradnja-Jadranbrod d.d. sklopi ugovor o navedenom.

Dostavljenoj dokumentaciji priležu i Ugovor o pružanju usluga nadzora dovršetka izgradnje započetih novogradnji Nov. 733, 514 i 723 i kontroli isplate sredstava odobrenih u svrhu stvaranja preduvjeta za pokretanje proizvodnje i završetak gradnje započetih brodova u 3.Maj Brodogradilištu od 1. rujna 2019.g., sklopljen između društva Hrvatska brodogradnja-Jadranbrod d.d., kao izvršitelja nadzora, i društva 3. MAJ Brodogradilište d.d., te Ugovor o obavljanju stručnih poslova iz područja brodograđevne industrije od 1. rujna 2019.g., sklopljenog između Ministarstva gospodarstva, poduzetništva i obrta, kao naručitelja, i društva Hrvatska brodogradnja-Jadranbrod d.d., kao izvršitelja. Ugovore je ispred društva Hrvatska brodogradnja-Jadranbrod d.d., potpisao tadašnji direktor Siniša Ostojić.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, Povjerenstvo je utvrdilo kako je dužnosnik Ruđer Friganović istovremeno uz obnašanje dužnosti direktora trgovačkog društva Hrvatska brodogradnja – Jadranbrod d.d. obavljao i funkciju člana Nadzornog odbora trgovačkog društva 3 MAJ Brodogradilište d.d., od 18. travnja 2020.g., što je protivno članku 14. stavku 1. ZSSI-a. Povjerenstvo je stoga donijelo odluku kao u točki I. izreke ove odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnik u utvrđenoj povredi ZSSI-a duže od godinu dana i da se do donošenja predmetne Odluke nije razriješio navedene situacije.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo specifičnost funkcije u Nadzornom odboru trgovačkog društva 3. MAJ Brodogradilište d.d., kao i činjenicu da za članstvo u Nadzornom odboru nije primao naknadu.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 2 mjeseca te će se izvršiti u 2 uzastopna mjesečna obroka, svaki u pojedinačnom iznosu od 1.000,00 kn.

S obzirom da se dužnosnik Ruđer Friganović u trenutku donošenja predmetne Odluke i dalje nalazi u povredi članka 14. stavka 1. ZSSI-a te s obzirom da je člankom 20. stavkom 3. ZSSI-a propisano kako obveze koje za dužnosnika proizlaze iz članaka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti, Povjerenstvo upućuje dužnosnika da otkloni povredu ZSSI-a utvrđenu ovom Odlukom.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ruđer Friganović, elektroničkom dostavom
2. Objava na internetskoj stranici Povjerenstva
3. Pismohrana